NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VIII. volebné obdobie

Číslo: CRD – 1543/2021

**638a**

# Spoločná správa

**výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 61/2015 Z. z. o odbornom vzdelávaní a príprave a o zmene a doplnení niektorých zákonov v znení zákona č. 209/2018 Z. z. (tlač 638) v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania návrhu zákona.

**I.**

 Národná rada Slovenskej republiky uznesením z 21. septembra 2021 č. 916 sa uzniesla prerokovať vládny návrh zákona, ktorým sa mení a dopĺňa zákon č. 61/2015 Z. z. o odbornom vzdelávaní a príprave a o zmene a doplnení niektorých zákonov v znení zákona č. 209/2018 Z. z. **(tlač 638)**  v druhom čítaní a prideliť ho týmto výborom:

 Ústavnoprávnemu výboru Národnej rady Slovenskej republiky,

 Výboru Národnej rady Slovenskej republiky pre sociálne veci a

Výboru Národnej rady Slovenskej republiky pre vzdelávanie, vedu, mládež a šport.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie.

Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

 K vládnemu návrhu zákona, ktorým sa mení a dopĺňa zákon č. 61/2015 Z. z. o odbornom vzdelávaní a príprave a o zmene a doplnení niektorých zákonov v znení zákona č. 209/2018 Z. z. **(tlač 638)** zaujali výbory Národnej rady Slovenskej republiky tieto stanoviská:

**Ústavnoprávny výbor Národnej rady Slovenskej republiky** v uznesení č. 370 zo 14. októbra 2021,

**Výbor Národnej rady Slovenskej republiky pre sociálne veci** v uznesení č. 131 zo 14. októbra 2021,

**a**

**Výbor Národnej rady Slovenskej republiky pre vzdelávanie, vedu, mládež**a šport v uznesení č. 112 z 13. októbra 2021

zhodne **odporúčajú** návrh zákona **schváliť s pozmeňujúcimi a doplňujúcimi návrhmi** uvedenými v časti IV. spoločnej správy.

**IV.**

Z uznesení výborov uvedených v III. časti tejto spoločnej správy vyplývajú tieto pozmeňujúce a doplňujúce návrhy:

**K Čl. I**

1. Bod 10 znie:

„10. V § 12 ods. 3 písmeno e) znie:

„e) čestné vyhlásenie zamestnávateľa, štatutárneho zástupcu zamestnávateľa, člena štatutárneho orgánu zamestnávateľa alebo vedúceho zamestnanca zamestnávateľa zodpovedného za praktické vyučovanie o tom, že nebol právoplatne odsúdený za úmyselný trestný čin.“.“.

Navrhovanou úpravou sa v nadväznosti na požiadavky zamestnávateľov a záväzky z Hospodárskej a sociálnej rady SR znižuje administratívna náročnosť procesu overovania spôsobilosti zamestnávateľa poskytovať praktické vyučovanie v systéme duálneho vzdelávania. Na účely overenia spôsobilosti zamestnávateľa nie je v praxi potrebné disponovať vo vzťahu k uvedeným osobám výpisom z registra trestov. Návrh sa nijakým spôsobom nedotýka preukazovania bezúhonnosti pedagogických zamestnancov (majster odbornej výchovy, učiteľ odbornej praxe).

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

1. V bode 13 § 16 ods. 2 písm. o) sa za slová „alebo inštruktora“ vkladá čiarka a slová „ktorí sú zamestnancami strednej odbornej školy“.

Navrhovanou úpravou sa spresňuje zamestnávateľ pri finančnom zabezpečení majstra odbornej výchovy, učiteľa odbornej praxe, hlavného inštruktora alebo inštruktora, keďže ide o jednu z náležitostí v zmluve o duálnom vzdelávaní.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

1. Za bod 14 sa vkladá nový bod 15, ktorý znie:

„15. V § 16 ods. 3 sa slová „odseku 5 alebo odseku 6“ nahrádzajú slovami „odseku 4 alebo odseku 5“.“.

Nasledujúce body sa primerane prečíslujú.

V nadväznosti na vypustenie odseku 3 v § 16 zákona č. 61/2015 Z. z. v čl. I bode 14 návrhu zákona a s tým súvisiace preznačenie nasledujúcich odsekov, je potrebné upraviť vnútorný odkaz v § 16 ods. 3 (terajší § 16 ods. 4).

Ústavnoprávny výbor NR SR

Výbor NR SR pre sociálne veci

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

1. Bod 32 sa vypúšťa.

Doterajšie body sa primerane preznačia.

Doplnenie povinnosti informovať osobitne aj triedneho učiteľa nie je potrebné, keďže príslušnými informáciami disponuje podľa súčasného znenia škola. Je vecou vhodnej organizácie komunikácie v rámci školy, aby o príslušných skutočnostiach bol informovaný aj triedny učiteľ.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

1. V bode 41 § 23 ods. 4 sa za slovo „zamestnávateľa“ vkladajú slová „na účel zabezpečenia výchovno-vzdelávacieho procesu“.

Navrhovanou úpravou sa v nadväznosti na požiadavky GDPR a zákona č. 18/2018 Z. z. o ochrane osobných údajov a o zmene a doplnení niektorých zákonov spresňuje, na aký účel bude poverený zamestnanec zamestnávateľa oprávnený nahliadnuť do pedagogickej dokumentácie a ďalšej dokumentácie žiaka, s ktorým má zamestnávateľ uzatvorenú učebnú zmluvu.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

1. V bode 57 (§ 31 ods. 8) sa slovo „štúdia“ nahrádza slovami „odborného vzdelávania a prípravy“.

Legislatívno-technická úprava v nadväznosti na § 45 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov.

Ústavnoprávny výbor NR SR

Výbor NR SR pre sociálne veci

 Výbor NR SR pre vzdelávanie, vedu, mládež a šport

 **Gestorský výbor odporúča schváliť**

1. V bode 66 v § 48a ods. 1 písm. c) sa za slová „registra poskytovateľov“ vkladá slovo „sociálnych“.

Označenie registra sa upravuje v súlade s jeho označením v § 8 ods. 2 písm. a) zákona č. 448/2008 Z. z. – register poskytovateľov sociálnych služieb.

Ústavnoprávny výbor NR SR

Výbor NR SR pre sociálne veci

 Výbor NR SR pre vzdelávanie, vedu, mládež a šport

 **Gestorský výbor odporúča schváliť**

 Gestorský výbor odporúča Národnej rade Slovenskej republiky hlasovať o návrhoch uvedených pod bodmi **1 až 7**  spoločnes odporúčaním ich **schváliť.**

**V.**

**Gestorský výbor** na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky vládny návrh zákona, ktorým sa mení a dopĺňa zákon č. 61/2015 Z. z. o odbornom vzdelávaní a príprave a o zmene a doplnení niektorých zákonov v znení zákona č. 209/2018 Z. z. **(tlač 638)**  **schváliť v znení pozmeňujúcich a doplňujúcich návrhov** uvedených v tejto správe.

Predmetná **spoločná správa** výborov Národnej rady Slovenskej republiky o výsledku prerokovania **bola schválená** uznesením Výboru Národnej rady Slovenskej republiky pre vzdelávanie, vedu, mládež a šport (gestorský výbor) z 19. októbra 2021 č. 121.

Týmto uznesením výbor zároveň poveril spoločného spravodajcu **Igora Kašpera** (náhradníčka poslankyňa Mária Šofranko), aby na schôdzi Národnej rady Slovenskej republiky informoval o výsledku rokovania výborov, o stanovisku a návrhu gestorského výboru.

Bratislava október 2021

**Richard Vašečka v. r.**

predseda

Výboru NR SR pre vzdelávanie, vedu, mládež a šport